정조 15년
大司諫申耆疏曰伏以臣爲人極鹵劣受遇最隆渥以踐歷則罔非踰濫有罪負則輒被寬假惟殿下天地於臣父母於臣此生此世報答無階乃者薇院新除忽下於纔遞近密之餘如臣疏末何以得此聞命惝怳莫省攸措在臣義分固當卽肅恩命粗伸叩謝之忱繼上辭本仰暴不稱之實而臣於向年忝叨納言之職至遭刊改之斥臺端一步鐵限在前坐犯違傲未蒙例勘虛帶淸銜亦已多日惶悶轉甚有此自列伏乞聖慈俯垂諒察將臣職名亟賜鐫削俾伸廉防焉臣方乞免不暇豈敢有所拖及而向日雷異之後我殿下惕然儆省洊下責躬之敎廣布求言之旨此誠帝王之盛節臺閣之幸會顧何忍自諉情勢徒懷泯默以負我聖上求助之盛意也哉仍念臣區區愛君之誠不後於人頌戴我殿下令聞期望我殿下德政願依日月之光思見馨香之治者十年于玆矣一日二日聖志因循今歲明歲朝象玩愒唐虞大猷之盛決難挽回漢唐少康之休反亦不逮臣誠愚昧莫識其由靜居思惟徒增永歎顧今言路不開直切之風久已寂寥賓對屢曠簿書之期亦多稽忽文體之委靡也未聞鳴國之盛軍籍之殆空也全抛陰雨之備字恤之政非不勤摯而實惠未究蘇萆之擧非不講磨而積瘼依舊用人之道不可謂量能授職節財之策不可謂計入以出保合大和屢勤布諭而搢紳之列尙多携貳謹嚴科場每申飭禁而逢掖之徒不改舊習凡此數者殿下之所嘗俯燭諸臣之亦或仰陳臣不敢更煩膚淺之說以瀆崇高之聽以臣耳目所及時憂俗習如水漸漬日甚一日今至於莫可救藥者蓋有四焉其一曰紀綱之陵夷也凶魁亂孽迄未就誅而三司之啓已成故紙貪官汚吏暋不畏法而小民之貨自歸私橐名在丹書者事端寢久則輒懷伸雪之計爲世擯棄者歲月稍換則敢生匪分之望御藥關係莫重而家蔘僞作終不現發燕行自有禁物而金珠輕寶便同應入京外落訟之民籍鳴金而脅官長遐土鄕戰之輩造浮言而達京國奴主之名分截嚴而事不如意則無難背叛貴賤之衣裳有制而家或稍裕則俱犯踰濫常漢之凌辱宰相視同常事奸徒之謀逐地主作爲妙方此豈不大可憂哉其二曰風俗之敗壞也世族大家初無矜式之行公集私會但有諧謔之語慶弔相問禮俗之疏節而或至廢却患難相救鄕約之厚誼而絶然無聞一經州縣廣置田宅而頗有廉聲者指之爲迃闊初入臺省競學脂韋而稍欲言事者目之以不緊隨時浮沈君子所恥而小關利害朝東暮西乘機擠陷小人攸爲而略有嫌端搆虛捏無倖科多而黨塾無讀書之士仕路雜而閭巷少守分之人此豈不大可歎哉其三曰生理之窮乏也竊念邇者生齒繁殖農工廣作田無不闢之野歲無洊歉之災是宜八域殷富萬姓樂生而公藏之匱竭今年甚於去年私計之艱難今日倍於昨日紅腐貫朽尙矣無望生民日用每患不足粟米絲麻固宜翔貴魚醯柴菜亦奚騰踊有世業者轉就脧削無食根者竟至流散都邑繁華之象莫覩於聖代閭里凋殘之形無異於荒年而豪右昧施與之義隣戚絶借貸之路京城如此外方可知班戶如此小戶可知然則爲士者安得固窮而讀書爲吏者安得廉而不貪無恒心者安得不無所不爲乎且況堂下軍銜久未霑祿鄕居承召之人便若登樓去梯軍門斗料皆屬有勢旅托求仕之類殆近行路乞食潛商滋多而象譯有難支之弊亂廛無禁而市民無應役之勢此豈不大可悶哉其四曰人才鮮少也竊念我國取士之法專用科目官人之規徒尙門閥比古之立賢無方旁求俊乂尙云局矣然伊昔盛際則科目之內或有經術之士門閥之中亦多才諝之人雖在韋布已負重望及其宦達各展素蘊挽近以來俗尙不古未第也習程文以爲準的旣第也視方冊殆同筌蹄榮塗進取之心橫着肚裏民國經濟之策抛置度外父兄之詔子弟不過潤屋之計先進之勉後生只是涉世之方而間或有稍脫俗臼者亦皆空言大談迃闊無當而已聖明在上誰與共國事也群下之顚末長短殿下默識之矣文學政事人器相稱者果有其人乎否況復內官外職朝除夕遷職掌事例猶未周知公私利病何暇商量雖今國家昇平朝野無事以此人物爲此世道尙難苟且承乏萬一壃場有警安危立判則應接措置茫然沒策雖謂國無人可也此豈不大可懼哉古人有言曰生弊之原雖由於下矯弊之道誠在於上今殿下苟患紀綱之陵夷也惟宜奪發大志廓揮乾斷天誅之自干者亟施當律贓墨之尤甚者竝置常典輦路呼籲或涉冒濫則照法嚴繩以絶希覬宦塗級引若係阿私則許令駁正俾伸公議藥院捧退十分敬愼而無以賄成灣府搜檢一倍嚴束而先使律己餘外犯分蔑法之弊另飭京外次第嚴懲則朝令信而國綱振刑期無刑之治可以致矣詩云勉勉我王網紀四方今殿下苟患風俗之敗壞也惟宜導之以德齊之以禮自朝廷至于鄕黨奬進忠厚之士斥遠浮薄之輩薦紳之班俾無駭矚之擧委巷之間使知尙質之風大吏小官惟廉直是勉新進少年以風節自任趨利翻身之徒不齒儕類投間傾軋之習一切淘洗設科必稀毋啓徼倖之望除職必愼以祛淆雜之歎則澆風去而淳俗成回眞返朴之化不難做矣詩云爾之敎矣民胥傚矣今殿下苟患生理之窮乏也惟宜政先崇儉禁申趨末衣食侈濫之習戒自貴近公私儲蓄之方均飭內外勸農之敎期有實效糜財之源倍加嚴防一絲一粒之無故浪費慮其爲暴殄天物輕徭薄征克講損益之宜富室貧戶皆有資賴之道龍斷罔利之痛加禁戢忠信重祿之俾各勸勉擧一世艱食失業之種種弊端細究其源另行釐改則民食裕而家計給利用厚生之休此可見矣詩云民之質矣日用飮食今殿下苟患人才之勘少也惟宜尊尙道學選擧遺逸籲俊之誠如渴之飮育才之方如木之養每軫所寶惟賢切勿爲人擇官薦用之法專以經學爲主經學之中亦以識務爲先竊位素餐者次第屛斥慮國忘家者委任責成雖在平常無事之時每有如恐不及之慮且於新進中博選讀古書惜身名者先試於郞署字攸之任俾習乎兵農財賦之政觀其能否隨長擢用則人自勸而才日進掄選儲養之方得其要矣詩云豈弟君子遐不作人今臣所陳四條之中人才之簡拔最爲切時之務儻殿下得賢而弘功則何患乎紀綱之不立也風俗之不古也生理之不敷也且伏念輔導元良有國之長策苟非端方正直之士則莫與於賓僚顧今元子宮初度已過良如漸長擧國臣民日夜顒祝者惟在於博求幽隱寵進儒雅以俟講習之期而側聽屢月尙未有聞下懷憂菀當如何哉無好人三字古人所戒而以臣愚淺之見則竊謂今日廷臣允合於輔導之任者或恐其十無一二也然則預選林下讀書之士延之以禮待之以誠惠我元良薰陶德性爲萬世貽燕之謨決不可時日少緩也夫士者國之元氣上不可以遽加摧折下不可以自棄廉防向來疏儒處分旣是過中之擧則疏下諸生之不入泮齋不赴殿講固其勢然也殿下必欲其不敢自引于于而來則始擬投竄之律爲之威焉終設無名之科爲之餌焉又從以論罪家長之意嚴敎洊下儒生之有父兄者莫不蒼黃震懾相率入庭竟至有格外賜第之擧此非昭代之美事而豈無後世之譏議耶伏願聖上俾軫旣往之悔且爲方來之戒焉日昨兩司以天主學事略有論啓至承兪音十行絲論昭揭日星諄諄以衛聖道闢異端爲敎是誠聖人之言斯文之幸屢回莊誦不勝讚歎然而臣於此竊有所駭惑者惟彼權尹兩賊以儒爲名亦有來歷只使渠主張妖學背馳斯道固已萬萬痛惡而神主則恣意燒毁親屍則不知去處此實綱常之罪人而不可一刻容息於覆載者也兩司諸臣亦當聞此但以惑世誣民傷倫悖義等說草草論列此等凶醜何所顧畏而然耶況其無君無父之學兼以視死如歸之心則安知不誑惑愚民募聚黨與梗化而犯紀如關東役鬼之賊海西生佛之妖耶且聞京外無識之類暗地傳授轉相濡染者不止已發之兩賊而甚至於試屋對策掇拾其文者亦或有之云其爲世道隱憂長慮容有旣哉臣謂更下飭諭於湖南道臣權尹兩賊嚴刑得情依律勘斷無論京外潛尙此學者令攸司另加嚴覈隨卽痛繩火其書人其人以爲拔本塞源之地焉京外山訟爲今痼瘼而私掘之習尤係駭痛死者入地復出生者抱冤莫伸此不但有關國綱亦足以仰干天和而人心漸悍相繼犯科到配狀本無邑無之殿下深軫此弊必欲嚴防至有不禁守令論罪之命自是之後邑宰雖或報營營門難於登聞畢竟勘罪不過略施刑杖定配道內而已止禁之意反歸寬緩人不知戢犯者愈多豈細故也哉大抵私掘之擧輒在落訟之後而受刑遠配亦非人人可堪故一家之內擇其貧寒無依東西亦客者集錢資裝使之自當其爲設計吁亦痛矣指使者爲首旣載律文從今以往若有發掘墳塚之事則造謀加功一竝嚴刑島配勿揀赦典守令論罪更勿擧論以爲定式焉邊地守令文武交差之法載在國典其後廢却不知始自何年而當初設法之意則蓋深且遠矣臣於向年客遊江邊略聞民邑之弊而九年之後獲彼恩補更到其地文武交差之邑則民役官用少無增減其外諸邑比前判異官入雖敷民力愈困豈其文官則廉約武臣則貪黷而然哉交差之法旣存則文官猶恐見侮武臣或慮露醜各自謹愼不敢爲非法之事故也西關如此北路可以反隅臣謂西北邊邑守令一竝以文武交差以爲民受其益之地斷不可已也臣於治疏之際次對有命天牌儼臨情踪如右末由趨承尤不勝悚惶之至臣無任屛營祈懇之至答曰省疏具悉諸條所陳當留意附陳異端之弊卽日前臺批已詳言者而其中兩件罪犯果如傳說則其罪尤無可言何異於禽獸夷狄乎令廟堂嚴飭道伯照法痛繩京外潛尙之類亦爲依請申加嚴禁隨現科斷朝筵大臣亦有筵奏仍令廟堂枚擧嚴禁爾其勿辭察職